ΚΑΝΟΝΙΣΜΟΣ (ΕΟΚ) αριθ. 2440/81 ΤΟΥ ΣΥΜΒΟΥΛΙΟΥ της 27ης Ιουλίου 1981 περί της εφαρμογής της αποφάσεως αριθ. 1/81 της Μικτής Επιτροπής ΕΟΚ-Φινλανδίας περί περαιτέρω τροποποιήσεως του άρθρου 8 του πρωτοκόλλου αριθ. 3 περί του ορισμού της εννοίας "καταγόμενα προϊόντα" ή "προϊόντα καταγωγής" και των μεθόδων διοικητικής συνεργασίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 113,

την πρόταση της Επιτροπής,

Εκτιμώντας:

ότι η συμφωνία μεταξύ της Ευρωπαϊκής Οικονομικής Κοινότητος και της Δημοκρατίας της Φινλανδίας (1) υπεγράφη στις 5 Οκτωβρίου 1973 και άρχισε να ισχύει την 1η Ιανουαρίου 1974-

ότι δυνάμει του άρθρου 28 του πρωτοκόλλου αριθ. 3 περί του ορισμού της εννοίας "καταγόμενα προϊόντα" ή "προϊόντα καταγωγής" και των μεθόδων διοικητικής συνεργασίας, το οποίο αποτελεί αναπόσπαστο τμήμα της εν λόγω συμφωνίας, η Μικτή Επιτροπή εξέδωσε την απόφαση αριθ. 1/81 περί νέας τροποποιήσεως του άρθρου 8 του ως άνω πρωτοκόλλου-

ότι η ανωτέρω απόφαση είναι αναγκαίο να τεθεί σε εφαρμογή εντός της Κοινότητος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η απόφαση αριθ. 1/81 της Μικτής Επιτροπής ΕΟΚ-Φινλανδίας εφαρμόζεται εντός της Κοινότητος.

Το κείμενο της αποφάσεως επισυνάπτεται στον παρόντα κανονισμό.

Άρθρο 2

Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1ης Μαΐου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 27 Ιουλίου 1981.

Για το Συμβούλιο

Ο Πρόεδρος

P. WALKER

(1) ΕΕ αριθ. L 328 της 28. 11. 1973, σ. 2.

ΑΠΟΦΑΣΗ αριθ. 1/81 ΤΗΣ ΜΙΚΤΗΣ ΕΠΙΤΡΟΠΗΣ της 5ης Ιουνίου 1981 περί νέας τροποποιήσεως του άρθρου 8 του πρωτοκόλλου αριθ. 3 περί του ορισμού της εννοίας "καταγόμενα προϊόντα" ή "προϊόντα καταγωγής" και των μεθόδων διοικητικής συνεργασίας

Η ΜΙΚΤΗ ΕΠΙΤΡΟΠΗ,

Έχοντας υπόψη:

τη συμφωνία μεταξύ της Ευρωπαϊκής Οικονομικής Κοινότητος και της Δημοκρατίας της Φινλανδίας, η οποία υπεγράφη στις Βρυξέλλες, στις 5 Οκτωβρίου 1973,

το πρωτόκολλο αριθ. 3 περί του ορισμού της εννοίας "καταγόμενα προϊόντα" ή "προϊόντα καταγωγής", και των μεθόδων διοικητικής συνεργασίας, και ιδίως το άρθρο 28,

Εκτιμώντας:

ότι οι ισοτιμίες της Ευρωπαϊκής Λογιστικής Μονάδος της 1ης Οκτωβρίου 1980, εκπεφρασμένες σε ορισμένα εθνικά νομίσματα, ήταν κατώτερες σε σύγκριση με τις αντίστοιχες ισοτιμίες της 30ής Ιουνίου 1978- ότι, επομένως, η αυτόματη αλλαγή της ημερομηνίας βάσεως η οποία προβλέπεται στην απόφαση αριθ. 1/78 της Μικτής Επιτροπής, θα είχε ως συνέπεια, κατά την μετατροπή στα υπόψη εθνικά νομίσματα, την μείωση των πραγματικών ορίων για την εφαρμογή απλουστευμένων εγγράφων αποδείξεων- ότι, προκειμένου να αποφευχθεί τούτο, πρέπει να αυξηθούν τα όρια αυτά, που εκφράζονται σε Ευρωπαϊκές Λογιστικές Μονάδες-

ότι από 1ης Ιανουαρίου 1981, η Κοινότης αντικατέστησε την Ευρωπαϊκή Λογιστική Μονάδα με την Ευρωπαϊκή Νομισματική Μονάδα (ECU)-

ότι, κατά συνέπεια, στο εν λόγω πρωτόκολλο πρέπει να αντικατασταθεί ο όρος "Ευρωπαϊκή Λογιστική Μονάδα" με τον όρο "ECU",

ΑΠΟΦΑΣΙΖΕΙ:

Άρθρο 1

Το άρθρο 8 του πρωτοκόλλου αριθ. 3, όπως τροποποιήθηκε με την απόφαση αριθ. 1/78 της Μικτής Επιτροπής, τροποποιείται ως εξής:

- στην παράγραφο 1 σημείο β), η έκφραση "2 400 Ευρωπαϊκές Λογιστικές Μονάδες" αντικαθίστανται από την έκφραση "2 750 ECU",

- στην παράγραφο 2, οι εκφράσεις "165 Ευρωπαϊκές Λογιστικές Μονάδες" και "480 Ευρωπαϊκές Λογιστικές Μονάδες" αντικαθίσταται αντιστοίχως από τις εκφράσεις "190 ECU" και "550 ECU",

- στις παραγράφους 3 και 4, ο όρος "Ευρωπαϊκή Λογιστική Μονάδα" αντικαθίσταται από τον όρο "ECU" σε όλες τις περιπτώσεις.

Άρθρο 2

Η παρούσα απόφαση αρχίζει να ισχύει την 1η Μαΐου 1981.

Έγινε στις Βρυξέλλες, στις 5 Ιουνίου 1981.

Για τη Μικτή Επιτροπή

Ο Πρόεδρος

Ake WIHTOL